Ռեժիսոր Խաչիկ Չալիկյանը, ով Ազատության հրապարակում մասնակցել էր բազմամարդ հանրահավաքին, մեզ հետ զրույցում ասաց, որ իր համար ամենաէականն այն է, որ հիմա օդի մեջ ոգեղեն լիցքեր կան, որ վաղուց չկային։ «Այդ ամեն ինչը փոխանցված է ժողովրդի հոգեբանությամբ, ժպիտի, լավատեսության միջոցով, ես Ազատության հրապարակում այդ ոգեղենության հիմքերը տեսա։ Հիմա եթե մենք մեր քայլերով այդ լիցքը չմեծացնենք, չհիասթափեցնենք, ես վստահ եմ, որ սա ձնագնդի էֆեկտ կունենա։ Բացի ոգեւորվածությունից, բավականին ստվար զանգված կա ժողովրդի, հրապարակը լիքն է, եթե ավելանան, այդ լիցքը շատանա, ես վստահ եմ, որ վաղը, մյուս օրը ավելի շատ կլինեն։ Միասնության հոտ էր գալիս՝ ոչ թե քաղաքական դաշտից, այլ մթնոլորտից, ժողովրդի ակնկալիքից, որը շատ ավելի հզոր գործոն է»,- ասաց նա ու նշեց, որ այդ լավատեսությունը հիմա տեսնում է հրապարակում․ «Եթե որեւէ բան չստացվի, մեղավորը միայն մարդկային գործոնը կլինի՝ քաղաքական միասնությունը, այնտեղից հնչող տեքստերը, ժողովուրդը հիմա գործնական քայլերի է սպասում, ոչ թե հերթական ճառերի։ Այս պահին պատասխանատվությունը շատ մեծ է, որովհետեւ այն ոգին, որ կա, ոչ միայն դու իրեն պետք է սիրես, փայփայես, ինքն էլ քեզ պետք է հավատա։ Դա շատ կարեւոր է»։